सन् १९९५ मा आजकै दिन : पहिलो पटक महिलाले उडाइन् अन्तरिक्ष यान
सन् १९९५ मा आजकै दिन (फेब्रुअरी ३) मा पहिलो पटक महिला पाइलटले अन्तरिक्ष यान उडाएकी थिइन् । अमेरिकी अन्तरिक्षयात्री एलिन कोलिन्स अन्तरिक्ष यान उडाउने विश्वकै पहिलो महिला हुन् । 
काठमाडौँ — सन् १९९५ मा आजकै दिन (फेब्रुअरी ३) मा पहिलो पटक महिला पाइलटले अन्तरिक्ष यान उडाएकी थिइन् । अमेरिकी अन्तरिक्षयात्री एलिन कोलिन्स अन्तरिक्ष यान उडाउने विश्वकै पहिलो महिला हुन् । अमेरिकाको न्युयोर्कमा १९५६ नोभेम्बर १९ मा जन्मिएकी कोलिन्सले किशोरावस्थामै जहाज उडाउन सिकेकी थिइन् । आंशिक समयको जागिरबाट बचाएको पैसाले उनले १९ वर्षको उमेरमा नै जहाज उडाउने प्रशिक्षण लिएकी थिइन् । १९७८ मा न्युयोर्क विश्वविद्यालयबाट गणित र अर्थशास्त्रमा स्नातक गरेपछि कोलिन्स अन्य तीन महिलसहित अमेरिकी हवाई सेनाको पाइलट प्रशिक्षणमा सहभागी भएकी थिइन् । एक वर्षपछि उनी अमेरिकी हवाई सेनाको पहिलो महिला प्रशिक्षक बनिन् । त्यसपछि ११ वर्षसम्म उनले आफूलाई उडानसम्बन्धी प्रशिक्षणमा व्यस्त राखिन् । १९९० मा एअर फोर्स टेस्ट पाइलट स्कुलबाट स्नातक सकेलगत्तै उनी हवाई सेनाको कर्नेल भएकी थिइन् । उनले स्टानफोर्ड विश्वविद्यालयबाट अपरेसन्स रिसर्चमा एमएस र वेबस्टर विश्वविद्यालयबाट अन्तरिक्ष व्यवस्थापनमा स्नातकोत्तरसमेत गरेकी थिइन् । १९९० मा अन्तरिक्ष यात्राका लागि छनोट भएकी कोलिन्सले १९९५ मा डिक्सभरी यानको उडान भरेकी हुन् । अमेरिकी हवाई फौजबाट २००५ सेवानिवृत्त भएकी उनी २००६ मा अमेरिकी अन्तरिक्ष संस्था नासामा काम गरिन् । २००७ मा उनी युनाइटेड सर्भिसेस अटोमोबाइल असोसिएसनमा आबद्ध भएकी थिइन् ।